Nos magister Johannes de Sauvigniaco, officialis curie. ven. viri Guillelmi, archidiaconi Avalon., et archipresbyter ejusdem loci, notum facimus universis presentes litteras inspecturis, quod in nostra presencia propter hoc specialiter constituti, Guillermus, dictus Auvergez, Gener Hemerici, prepositi de Avalone, et Ysabella, ejus uxor, filia dicti Hemerici, publice recognoverunt in judicio, coram nobis, spontanei, non cohacti, nec in aliquo circumventi, se recepisse et habuisse a dicto Hemerico, patre predicte Ysabelle, quinquies centum libras tur., pro maritagio predicte Ysabelle, videlicet, tricenta libras dicte monete in pecunia legitime numerata, et ducentas libras dicte monete sitas super duos pecias vinearum que sunt in territorio de Taroiseaul, videlicet super vinea des Prez, que fuit domni Guillelmi de Levroux, et super vinea que dicitur vinea de la Rue; de quo maritagio et de quibus quinquies centum libris tur., predicti Guillelmus et Ysabella, ejus uxor, dictum Hemericum et ejus heredes, coram nobis, imperpetuum quitaverunt in hunc modum quod in rebus predictorum Hemerici et ejus heredum nichil de cetero reclamabunt, salvo, tamen, legitimo caduco. Hec, autem, omnia et singula supradicta, promiserunt predicti Guillelmus et Ysabella, ejus uxor, per juramenta sua super sacrosancta Dei evangelia coram nobis super hoc corporaliter prestita, tenere, complere et inviolabiliter observare, etc. In cujus rei testimonium et robur, ad preces et requisicionem dictorum Guillelmi et Ysabelle, ejus uxoris, sigillum curie predicti archidiaconi Avalonis, una cum nostro sigillo presentibus litteris duximus apponendum. Datum et actum, anno Domini Mº CCº septuagesimo tercio, mense aprilis.